作者:白居易
標題:贈杓直
內容:世路重祿位，棲棲者孔宣。人情愛年壽，夭死者顏淵。二人如何人，不奈命與天。我今信多幸，撫己愧前賢。已年四十四，又為五品官。況茲知足外，別有所安焉。早年以身代，直赴逍遙篇。近歲將心地，迴向南宗禪。外順世間法，內脫區中緣。進不厭朝市，退不戀人寰。自吾得此心，投足無不安。體非導引適，意無江湖閑。有興或飲酒，無事多掩關。寂靜夜深坐，安穩日高眠。秋不苦長夜，春不惜流年。委形老小外，忘懷生死間。昨日共君語，與餘心膂然。此道不可道，因君聊強言。